এখনও পর্যন্ত পলাতক নাসরুল। তাঁর খোঁজে তল্লাশি চালাচ্ছে পুলিস। নাসরুলের বাবা ও পরিবারের বাকি লোকেদের জেরা করে নাসরুলের সন্ধান পাওয়ার চেষ্টা করছেন তদন্তকারী অফিসাররা।
 নিজস্ব প্রতিবেদন : রাজাবাগানে মহিলা খুনে উঠে এল চাঞ্চল্যকর তথ্য। মঙ্গলবার রাজাবাগানে ইসরত জাহাঁ নামে এক মহিলার গলাকাটা দেহ উদ্ধার করে পুলিস। খুনের ঘটনায় প্রাথমিকভাবে সন্দেহভাজন হিসেবে নাম উঠে আসে ওই মহিলার পুরুষ সঙ্গী নাসরুলের। নাসরুলের পরিবারের সদস্যদের জেরা করে জানা গেছে, সোমবার রাতে বাড়ি ফিরে এসেছিলেন নাসরুল। মঙ্গলবার সকাল পর্যন্ত নাসরুল বাড়িতেই ছিলেন। মাস তিনেক আগে স্বামীর মৃত্যুর পর থেকে রাজাবাগানের একে পাল রোডের একটি বাড়িতে নাসরুলের সঙ্গে ভাড়া থাকতে শুরু করেছিলেন ইসরত। পাড়ার লোকেদের কাছে নিজেদেরকে স্বামী-স্ত্রী হিসেবেই পরিচয় দিয়েছিলেন ইসরাত ও নাসরুল। এরপর মঙ্গলবার ওই বাড়ি থেকেই উদ্ধার হয় ইসরতের গলাকাটা দেহ। তখন থেকেই নিখোঁজ নাসরুল। প্রাথমিক তদন্তের পর জানা গেছে, সোমবার রাতেই খুন হন ইসরাত জাহাঁ। 'সঙ্গিনী' ইসরাত জাহাঁকে খুনের পর বাড়িতে ফিরে যান অভিযুক্ত নাসরুল। বাড়িতে স্ত্রীর সঙ্গেই সেই রাতটা কাটান তিনি। মঙ্গলবার সকাল ১০টা পর্যন্ত বাড়িতেই ছিলেন নাসরুল। তারপর কাজে বেরনোর কথা বলে সেখান থেকেও বেরিয়ে যান তিনি। এখনও পর্যন্ত পলাতক নাসরুল। তাঁর খোঁজে তল্লাশি চালাচ্ছে পুলিস। নাসরুলের বাবা ও পরিবারের বাকি লোকেদের জেরা করে নাসরুলের সন্ধান পাওয়ার চেষ্টা করছেন তদন্তকারী অফিসাররা। খতিয়ে দেখা হচ্ছে ইসরত-নাসরুলের মোবাইলের কল রেকর্ডও। তবে এখনও খুনের কারণ নিয়ে ধোঁয়াশা কাটেনি।